ΓΡΑΠΤΗ ΕΡΩΤΗΣΗ E-0190/97 υποβολή: Νικήτας Κακλαμάνης (UPE) προς την Επιτροπή (5 Φεβρουαρίου 1997)

Θέμα: Κυκλοφορία αυτοκινήτων με ξένα νούμερα στην Ελλάδα

Το Δικαστήριο των Ευρωπαϊκών Κοινοτήτων έχει διαπιστώσει κατ' επανάληψη παραβάσεις της κοινοτικής νομοθεσίας αναφορικά με την κυκλοφορία αυτοκινήτων με ξένους αριθμούς στην Ελλάδα. Μεταξύ άλλων, με την απόφαση της 2.8.1993 στην υπόθεση C-9/92, διαπιστώθηκε ότι άλλα προβλέπει το παραπάνω θέμα και άλλα θεσπίζει με νόμους η Ελλάδα.

Συγκεκριμένα, το Κοινοτικό Δίκαιο προβλέπει ότι ο δικαιούχος πρέπει να αποδείξει ότι διαμένει τουλάχιστον 185 ημέρες (συνεχείς ή όχι) ανά ημερολογιακό έτος στο εξωτερικό, για να θεωρηθεί ότι έχει εκεί τη συνήθη κατοικία του, και άρα δεν υπάρχει κανένα πρόβλημα για την εισαγωγή και κυκλοφορία του αυτοκινήτου του στην Ελλάδα. Το Ελληνικό Δίκαιο όμως, προβλέπει ότι πρέπει ο δικαιούχος να αποδείξει ότι έμενε στο εξωτερικό το τελευταίο δωδεκάμηνο πριν την εισαγωγή του αυτοκινήτου στην Ελλάδα.

Επιπροσθέτως, ο δικαιούχος πρέπει να αποδείξει τη συνήθη κατοικία του έχοντας πάντα μαζί του τα παρακάτω δικαιολογητικά: διαβατήριο, ταυτότητα, βεβαίωση εγγραφής σε Δήμο ή Κοινότητα, βεβαίωση εγγραφής στα προξενικά μητρώα, άδεια παραμονής, άδεια εργασίας και βεβαίωση εργοδότη για εργασία στο εξωτερικό με παράλληλη ασφαλιστική κάλυψη για το χρονικό διάστημα, φορολογικές δηλώσεις, βεβαιώσεις ασφαλιστικού φορέα, στοιχεία που αποδεικνύουν τον τόπο διαμονής των λοιπών μελών της οικογένειας (επαγγελματική δραστηριότητα συζύγου, σχολείο ή σχολές φοίτησης παιδιών κλπ.). Σύμφωνα, όμως, με το Κοινοτικό Δίκαιο, ο δικαιούχος μπορεί να αποδείξει τη συνήθη κατοικία του με το δελτίο αστυνομικής του ταυτότητας, το διαβατήριό του, ή οποιοδήποτε άλλο έγκυρο έγγραφο.

Οι παρακάτω ρυθμίσεις αποτελούν καθαρές παραβιάσεις των όρων εγκαθίδρυσης της ενιαίας αγοράς και, παρόλες τις καταδίκες από το Ευρωπαϊκό Δικαστήριο, οι ελληνικές αρχές εξακολουθούν να συντηρούν τα παραπάνω εμπόδια, ταλαιπωρώντας τους Έλληνες που έχουν νομίμως στην κατοχή τους οχήματα με ξένους αριθμούς κυκλοφορίας. Θα ήθελα να πληροφορηθώ από την Επιτροπή τι μέτρα έχει ήδη λάβει ή πρόκειται να λάβει, προκειμένου να ευθυγραμμισθούν οι ελληνικές αρχές με τις διατάξεις του Κοινοτικού Δικαίου, και να πάψουν να συντηρούν εμπόδια που συνιστούν παραβιάσεις της ελεύθερης κυκλοφορίας προσώπων και αγαθών στο εσωτερικό της ΕΕ.

Απάντηση του κ. Monti εξ ονόματος της Επιτροπής (17 Απριλίου 1997)

Μετά την έκδοση της απόφασης του Ευρωπαϊκού Δικαστηρίου, στις 2 Αυγούστου 1993 την οποία επικαλείται το αξιότιμο μέλος, η Επιτροπή ήλθε σε επαφή με τις ελληνικές αρχές.

Με επιστολή τους το 1994, οι ελληνικές αρχές ενημέρωσαν την Επιτροπή σχετικά με τις τροποποιήσεις που είχαν επιφέρει σε διάφορα σημεία της εθνικής νομοθεσίας. Στο πλαίσιο αυτό, οι ελληνικές αρχές ανακοίνωσαν τροποποιήσεις σχετικά με τα δικαιολογητικά που πρέπει να φέρουν οι χρήστες των οχημάτων προκειμένου να δικαιολογήσουν την συνήθη κατοικία τους. Το άρθρο 15 του ελληνικού νόμου 2187/1994 ορίζει ότι:

«Οι ιδιώτες αποδεικνύουν με οποιονδήποτε τρόπο τον τόπο της συνήθους κατοικίας τους, ιδίως με το δελτίο ταυτότητάς τους ή με οποιοδήποτε άλλο έγκυρο έγγραφο.

Σε περίπτωση αμφιβολίας σχετικά με την απόδειξη της συνήθους κατοικίας τους, που γίνεται σύμφωνα με το προηγούμενο εδάφιο ή με σκοπό ορισμένους ειδικούς ελέγχους, οι αρμόδιες αρχές μπορούν να ζητούν κάθε συμπληρωματικό πληροφοριακό ή αποδεικτικό στοιχείο».

Η Επιτροπή είχε πρόσφατα την ευκαιρία να διαπιστώσει, από καταγγελίες και αναφορές, ότι με την εφαρμογή των υπόψη διατάξεων οι δικαιούχοι υποχρεούνται συστηματικά να αποδεικνύουν τη συνήθη κατοικία τους όταν επιθυμούν να τύχουν των φορολογικών ατελειών στην επικράτεια της Ελλάδας τις οποίες παρέχει η οδηγία 83/182/ΕΟΚ για τις φορολογικές ατέλειες που εφαρμόζονται στο εσωτερικό της Κοινότητας στις προσωρινές εισαγωγές ορισμένων μεταφορικών μέσων ((ΕΕ L 105 της 23.4.1983 )). Η Επιτροπή συμμερίζεται την άποψη του αξιότιμου μέλους, ότι δηλαδή οι έλληνες πολίτες που έχουν τη συνήθη κατοικία τους σε άλλο κράτος μέλος συναντούν συστηματικά εμπόδια σε περίπτωση που χρησιμοποιήσουν στην ελληνική επικράτεια όχημα που φέρει αριθμό κυκλοφορίας του κράτους μέλους στο οποίο κατοικούν.

Η Επιτροπή, αφενός, θα επικοινωνήσει εκ νέου με τις ελληνικές αρχές και, αφετέρου, θα εξετάσει την κοινοτική νομοθεσία που ισχύει σήμερα στον τομέα αυτόν προκειμένου να καταλήξει ποιές τροποποιήσεις είναι απαραίτητες προκειμένου να μειωθεί το βάρος της απόδειξης για τους πολίτες και να αυξηθεί το βάρος των αρχών των κρατών μελών να επικοινωνούν μεταξύ τους στις περιπτώσεις αυτές.